Μελέτη προγνωστικών και προβλεπτικών παραγόντων καρκίνου της ουροδόχου κύστης
Authors: Μητράκας Λάμπρος 
Published: August 2021

Ο άξονας Ουδέτερης Ενδοπεπτιδάσης (NEP/CD10)-Νευροπεπτιδίων (όπως η ενδοθηλίνη 1/ET-1) και το βιολογικό μονοπάτι του μεταγραφικού πυρηνικού παράγοντα kappaB (NFκB)-Ουβικουϊτίνης-Πρωτεασώματος είναι δύο μηχανισμοί που έχουν συσχετιστεί, ανεξαρτήτως ο ένας από τον άλλον, με τον καρκίνο της ουροδόχου κύστης. Μελετήσαμε αυτές τις βιολογικές οδούς καθώς και τη μεταξύ τους σχέση, χρησιμοποιώντας αρχειακό βιολογικό υλικό (block παραφίνης από υλικό βιοψίας/εκτομής όγκων ουροδόχου κύστης ή κυστεκτομής), σε δύο ομάδες ασθενών με καρκίνο ουροδόχου κύστης. Μελετήσαμε προοπτικά ασθενείς με μυοδιηθητική νόσο και αναδρομικά ασθενείς με μη μυοδιηθητική, υψηλής κακοήθειας νόσο. Τέλος, πραγματοποιήσαμε ανοσοϊστοχημική μελέτη των μοριακών δεικτών NEP/CD10, ET-1 και NF-κB (κυτταροπλασματικό).Η ερευνητική υπόθεση είναι ότι οι δύο προαναφερθείσες οδοί είναι ευθέως και άμεσα συνδεδεμένες και αλληλεπιδρούν στον καρκίνο της ουροδόχου κύστης. Τα νευροπεπτίδια επομένως, μπορούν να δράσουν διεγερτικά και να ενεργοποιήσουν την ανενεργό κυτταροπλασματική μορφή του NF-κB, προκαλώντας μετακίνησή του εντός του κυτταρικού πυρήνα (ανάλογος μηχανισμός δράσης με τους εξωκυττάριους διεγέρτες του NF-κB). Ως αντιπροσωπευτικό νευροπεπτίδιο για την διερεύνηση της υπόθεσης επιλέξαμε την ενδοθηλίνη-1 (ΕΤ-1). Αν η υπόθεση είναι ορθή, τότε θα πρέπει να αποδειχθούν τα εξής:↓ επίπεδα και/ή δραστικότητα CD10 ► ↑ επίπεδα και δράση ΕΤ-1 ( ► ↑ κυτταρικού πολλαπλασιασμού, ↓ απόπτωσης και ↑ νεοαγγειογένεσης ► αρνητική κλινική έκβαση στον καρκίνο της ουροδόχου κύστης) ► ↑ δραστηριότητα πρωτεασώματος ► ↑ πρωτεασωμική αποδόμηση IκB ► ↑ δραστηριότητα ΙΚΚ ► ↑ μεταγραφική δραστηριότητα NF-κB ► ↑ NF-κB-εξαρτώμενων παραγόντων αγγειογένεσης, διείσδυσης και μεταστατικότητας ► αρνητική κλινική έκβαση στον καρκίνο της ουροδόχου κύστης. Στους ασθενείς με μυοδιηθητική νόσο:Μόνο η υπερέκφραση ΕΤ-1 συσχετίστηκε σε στατιστικώς σημαντικό βαθμό με αρνητική κλινική έκβαση, συγκεκριμένα με αυξημένη αναλογία κινδύνου (hazard ratio) για πρόοδο νόσου, σε σύγκριση με ασθενείς με ήπια έκφραση ΕΤ-1, καθόλη την διάρκεια της περιόδου παρακολούθησής τους. Επιπρόσθετα, συσχετίστηκε σε στατιστικώς σημαντικό βαθμό με αρνητική κλινική έκβαση, συγκεκριμένα με αυξημένη αναλογία κινδύνου (hazard ratio) για θάνατο, σε σύγκριση με ασθενείς με μέτρια έκφραση ΕΤ-1, καθόλη την διάρκεια της περιόδου παρακολούθησής τους. Τέλος, συσχετίστηκε σημαντικά με αρνητική κλινική έκβαση, συγκεκριμένα με αυξημένη αναλογία κινδύνου (hazard ratio) για θάνατο, σε σύγκριση με ασθενείς με ήπια έκφραση ΕΤ-1, καθόλη την διάρκεια της περιόδου παρακολούθησής τους.Στους ασθενείς με μη μυοδιηθητική, υψηλής κακοήθειας νόσο:Η έκφραση της ΕΤ-1 συσχετίστηκε σε στατιστικώς σημαντικό βαθμό με αρνητική κλινική έκβαση, συγκεκριμένα με αυξημένη αναλογία πιθανοτήτων (odds ratio) και για υποτροπή και για πρόοδο νόσου και επίσης με αυξημένη αναλογία κινδύνου (hazard ratio) για υποτροπή.Η έκφραση του NFκB συσχετίστηκε σε στατιστικώς σημαντικό βαθμό με αρνητική κλινική έκβαση, συγκεκριμένα με αυξημένη αναλογία πιθανοτήτων (odds ratio) για πρόοδο νόσου, αλλά όχι και για υποτροπή.Στους ασθενείς με μυοδιηθητική νόσο και τους ασθενείς με μη μυοδιηθητική, υψηλής κακοήθειας νόσο:Η έκφραση της NEP/CD10 δε συσχετίστηκε με τις υπο μελέτη προγνωστικές παραμέτρους.